Jelaskan Lelintihan dari Dalung, Kuta Utara, Badung dalam bahasa bali

Pamahbah kaadegang nyané Désa Dalung dahat kakait sareng kawéntenan Désa Pakraman Padangluah sané dados pahan saking karatuan Meliling. Karatuan puniki ring pangawitné kamanggalain olih I Gusti Gedé Meliling, inggih punika putra kapat saking Raja III Mengwi punika I Gusti Agung Nyoman Alangkajeng. Ring masa I Gusti Gedé Meliling, indik Pamréntahan kapusatang ring Padangluah, paindikan karatuan sanget tegteg becik ring ékonomi utawi sosial politik. Tan kasengguh ring catetan lelintihan indik pamiwalan ring aab punika. Indik katentreman karatuan magentos ri tatkala Ida séda. Putra-putra Meliling saling marancana taler karasa tan adung miwah tan masikian. Paindikan punika tan lémpas wénten pasarengan saking karatuan liyanan sané madué kabuatan indik wawidangan sané kaloktah genah ipun becik miwah lanus.

Akéh wénten miwal tiosan wénten ngetuh hawanan uwug nyané aungan toya saking Dam Gumasih nénten ngarajing nuju wawidangan Padangluah miwah nampek nyané. Para krama gerit miwah durbiksa. Pikobet liyanan tan kakelidang. Pucak nyané ri tatkala aab I Gusti Gedé Tibung cucu sakinh I Gusti Gedé Meliling, dados Yuwe Raja ring Padangluah. Rikala nika wénten upacara ngabén I Gusti Gedé Tegeh I putra I Gusti Gedé Meliling miwa ajik saking I Gusti Gedé Tibung. Yuda semeton punika tan sida kakelidin. Semeton tugelan tios I Gusti Gedé Tegeh, punika I Gusti Gedé Mangku saking Tibubeneng ngagempur Padangluah, sané ngawinan séda nyané I Gusti Gedé Tibung ring Kwanji.

Séda nyané I Gusti Gedé Tibung ninggalin papat putra. Makapapat putra punika lunga nuju Dauh Tukad Yéh Poh (sisi kawan Tukad Yéh Poh, mangkin: Banjar Kaja) sareng kulawarga soang-soang. Makapapat putra punika I Gusti Gedé Tegeh (III), I Gusti Nengah Tegeh, I Gusti Gedé Dauh, miwah I Gusti Ketut Dauh. Saking genah puniki, dané meték sisa-sisa kaluwarga miwah krama sané kantun. Dané ten doh saking Padangluah, mangda prasida nyingakin pakembangan Padangluah miwah nyelametang krama sané kantun ring Padangluah taler perlu wantuan. Kanikayang genah pinih necik wénten ring Dauh Tukad Yéh Poh punika (mangkin Banjar Kaja, Dalung). Aspunika kaputusang antuk nyeneng sauntara irika sambil ngawangun rencana lantur. Rasa duka kaicalan krama, semeton, rerama, sawitra, miwah wawidangan. Makapapat putra I Gusti Gedé Tibung mautsaha antuk ngateguhang raga miwah ngateguhang sradha punika mangda nénten ical semangat. Ring paindikan sekadi punika wénten paistilah "De Elung" utawi "Da Elung", kruna punika kabaosang kasebar saking cangkem majeng makasami krama, antuk ngawangun méntal miaah semangat. Asapunika mumbul paistilah Dalung sané salantur nyané dados aran Désa inggih punika Désa Dalung. Kacawang wénten riantara warsa 1823-1825.

Ring genah punika salanturné dados wawidangan Banjar Kaja punika kawangun Pura Dalem Tibung sané punika “sunar” Pura Dalem Tibung Kwanji. Antuk ngicalang “ngetor” rasa jerih krana patempuran kantun leket, saking pura punika yadiastun kantun sadarana, dané sareng krama ketah nunas karahayuan. Sunar sané kapendar ring Pura Dalem Tibung, mawit sareng aab punika gejeran jengah miwah semangat antuk matangi. Krana nika, Pura Dalem Tibung kanikayang dados pura antuk nunas kajayaan, wibawa, kakuasaan, miwah pangaruh. Saking pura punika kapolihang suwéca, antuk ngawangun désa antuk sengker papat pura, sané ngiterin Désa Dalung. Kapertama patut katimbang punika pawangunan Pura Kayangan Tiga miwah Genah Pusat Pamréntahan (Jero Gedé), sané patut magenah ring jero itehan sengker papat pura. Ring proses lelintihan makudang warsa salantur nyané konsép Pusat Pamréntahan ngawit karupayang olih I Gusti Gedé Tegeh,  I Gusti Gedé Dauh miwah I Gusti Ketut Dauh ngarereh genah sané langkung becik (mangkin ring Banjar Tegeh Dalung) genah punika kalotah antuk aran Jero Gedé, adi sané pamadé I Gusti Nengah Tegeh lunga miwah nyeneng ring Tegaljaya. I Gusti Ketut Dauh sané akéh madué oka, meneng ring Banjar Lebak, wénten taler sané meneng ring Cepaka.